Polisie waarsku teen bedrogspul | News24
Polisie waarsku teen bedrogspul
Kol. Priscilla Naidu
DIE polisie se voertuigmisdaad-ondersoekeenheid in Port Elizabeth waarsku slagoffers van motordiefstal om op hul hoede te wees vir mense wat hulle as polisielede voordoen en geld vra om gesteelde voertuie terug te kry.
Volgens kol. Priscilla Naidu, 'n polisiewoordvoerder, het tien mense die afgelope twee maande aangemeld dat hulle oproepe ontvang het van polisiebeamptes wat beweer het hulle dat hul gesteelde voertuie opgespoor het.
"Die 'polisielid' bel na bewering die mense en sê dat hul voertuie opgespoor is en dat hulle tussen R1 500 en R2 000 in 'n e-wallet moet inbetaal.
"Die voertuig word gewoonlik 'teruggevind' van buite die gebied waar dit oorspronklik gesteel is. Die persoon noem ook dat sodra die geld inbetaal is, hy reëlings sal tref dat die voertuig vrygestel kan word."
Naidu voeg by dat mense opgewonde raak en die geld onmiddellik inbetaal net om nooit weer van die persoon te hoor nie. "Mense word daaraan herinner dat die polisie nie geld vra vir die terugvind of vrystelling van 'n gesteelde of gekaapte voertuig nie.
"Mense wat so 'n oproep ontvang, moet altyd die ondersoekbeampte kontak om die inligting te bevestig. Dit is altyd belangrik om die ondersoekbeampte se telefoonnommer en die saaknommer byderhand te hê. Moet nooit 'n telefoonnommer van die persoon wat bel aanvaar nie."
Volgens Naidu is dit in hierdie stadium onduidelik hoe die swendelaars inligting oor die diefstal van die voertuie of kontakbesonderhede van die klaers gekry het.